KTC พุ่ง 8% รับข่าวคลังไฟเขียว “พิโกไฟแนนซ์” เปิดทางขยายธุรกิจจำนำทะเบียนรถ
KTC พุ่ง 8% รับข่าวคลังไฟเขียว “พิโกไฟแนนซ์” เปิดทางขยายธุรกิจจำนำทะเบียนรถ ปิดตลาดวันนี้ที่ระดับ 31.75 บาท บวก 2.25 บาท หรือ 7.63% สูงสุดที่ระดับ 32.25 บาท ต่ำสุดที่ระดับ 29.50 บาท มูลค่าการซื้อขาย 2.14 พันล้านบาท
31 ส.ค. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ปิดตลาดวันนี้ที่ระดับ 31.75 บาท บวก 2.25 บาท หรือ 7.63% สูงสุดที่ระดับ 32.25 บาท ต่ำสุดที่ระดับ 29.50 บาท มูลค่าการซื้อขาย 2.14 พันล้านบาท

โดยนักวิเคราะห์ บล.บัวหลวง ระบุว่า จากกรณีกระทรวงการคลังออกประกาศกระทรวงการคลังเพื่อขยายการให้บริการของ “พิโก ไฟแนนซ์” ให้สามารถรับจำนำทะเบียนรถยนต์และรถจักรยานยนต์ วงเงิน 5 หมื่นบาทต่อราย ดอกเบี้ยไม่เกิน 36% ต่อปี โดยมีผลตั้งแต่วันที่ 27 สิงหาคมที่ผ่านมา ซึ่งประกาศดังกล่าวเป็นการขยายขอบเขตเดิมที่ให้ใช้บุคคลค้ำประกัน และจดจำนองที่ดิน อสังหาริมทรัพย์
โดยการออกประกาศปรับปรุงนิยามสินเชื่อรายย่อยระดับจังหวัดภายใต้การกำกับ ให้พิโกไฟแนนซ์ทำสินเชื่อจำนำทะเบียนรถยนต์ และรถจักรยานยนต์ หวังช่วยแก้ปัญหาหนี้นอกระบบนั้น จะเป็นผลดีกับ KTC เนื่องจากทางผู้บริหารมีแผนจะเริ่มปล่อยสินเชื่อดังกล่าว ซึ่งน่าจะหนุนให้ธุรกิจเติบโตและส่วนต่างอัตราดอกเบี้ยขยายตัว ซึ่งจะเป็นอัพไซด์ต่อประมาณการกำไรต่อไป
ขณะที่ปัจจุบันอัตราดอกเบี้ยจากสินเชื่อโดยรวมของ KTC อยู่ที่ 23-24% และปัจจุบันประเมินส่วนต่างอัตราดอกเบี้ย (Interest spread) ที่ 20.1% ในปี 2561 และ 20.9% ในปี 2562 ทั้งนี้ อาจต้องรอดูผลงาน KTC สำหรับธุรกิจนาโนไฟแนนซ์ก่อน จึงจะนำปัจจัยนี้มาคิดในประมาณการ
อย่างไรก็ตาม ยังคงคำแนะนำ “ซื้อ” KTC โดยกำไรครึ่งแรกของปี 2561 ที่เติบโตสูงถึง 66% เป็นผลมาจากการตั้งสำรองหนี้สูญฯ ลดลง การบริหารคุณภาพสินทรัพย์ได้ดี จึงปรับลดสมมติฐานการตั้งสำรองหนี้สูญฯ สุทธิปี 2561 ลง 14% มาอยู่ที่ 2.4 พันล้านบาท ส่งผลให้คาดการณ์กำไรปี 2561 สูงขึ้น 9% มาอยู่ที่ 5 พันล้านบาท และปรับเพิ่มราคาเป้าหมายสิ้นปี 2561 ขึ้นเป็น 36.25 บาท
 
ทั้งนี้คาดการณ์กำไรปี 2561 ของ KTC สูงขึ้น 9% มาอยู่ที่ 5 พันล้านบาท อีกทั้งปรับเพิ่มราคาเป้าหมายสิ้นปี 2561 ขึ้นเป็น 36.25 บาท อ้างอิงจาก PER ที่ 19 เท่า คาดสินเชื่อปี 2561 เติบโต 10% หนุนโดยสินเชื่อบุคคล
โดย KTC ตั้งเป้าสินเชื่อปี 2561 เติบโต 10% หลังจากที่ขยายตัว 7.2% เทียบกับปีก่อน  ในครึ่งแรกของปี 2561 หากจำแนกตามประเภท เป้าหมายสินเชื่อบุคคลเติบโตคงเดิมที่มากกว่า 10% (สูงขึ้น 13.4% เทียบกับปีก่อน ในครึ่งปีแรก) ขณะที่เป้าหมายสินเชื่อบัตรเครดิตเติบโตอยู่ที่ 10% (โดยเพิ่มขึ้น 4.3% ในครึ่งปีแรก) KTC ตั้งเป้าจะขยายพอร์ตสินเชื่อโดยการทำแคมเปญโปรโมชั่นและเพิ่มผู้ขาย/ร้านค้าที่รับบัตรร่วมกับธนาคารกรุงไทย โดยบริษัทจะออกแคมเปญการตลาดใหม่ในครึ่งหลังของปี 2561 ขณะที่สมมติฐานสินเชื่อเติบโตปี 2561 ของเราอยู่ที่ 10%